## La directora general de l’Institut Valencià de Servicis Socials subratlla la labor d’integració dels centres ocupacionals

*** María José Rico ha assistit al 30 aniversari del Centre Ocupacional la Tramoia de persones amb discapacitat intel·lectual de l’IVASS a Elx
* L’entitat compta amb un total de sis centres i 326 places de diferent tipologia en la província d’Alacant**

La directora general de l’Institut Valencià de Servicis Socials (IVASS), María José Rico, ha subratllat la labor d’integració que es realitza en els centres ocupacionals de la Comunitat Valenciana amb les persones usuàries.

Rico ha fet estes manifestacions amb motiu de la seua visita al centre ocupacional La Tramoia de l’IVASS, entitat adscrita a la Vicepresidència Primera i Conselleria de Servicis Socials, Igualtat i Vivenda, que ha celebrat este divendres el seu 30 aniversari amb una jornada de portes obertes.

La plantilla està formada per 16 professionals: un director-psicòleg, un terapeuta ocupacional, un psicòleg, un fisioterapeuta, huit mestres de taller, dos cuidadors, una treballadora social i una auxiliar administrativa.

En la província alacantina, l’entitat té 326 places en sis recursos de diversa tipologia i atén més de 1.200 persones adultes tutelades per la Generalitat. Del total de centres, cinc se situen a Elx i són per a persones amb discapacitat intel·lectual: la residència Jubalcoy, el centre de dia Els Garrofers i tres centres ocupacionals La Tramoia, Altabix i Carrús.

L’Institut Valencià de Servicis Socials compta també amb el CEEM Mossèn Cirilo d’Alcoi, un centre especialitzat en l’atenció a persones amb malaltia mental crònica.

Durant la festa d’aniversari, la directora general ha subratllat que “l’IVASS treballa amb el propòsit ferm de promoure el benestar i la inclusió de les persones usuàries a través d’una atenció integral i el desenrotllament de programes de rehabilitació psicosocial i suport comunitari”.

Així mateix, Rico ha insistit en “la labor que es du a terme en els centres ocupacionals, ja que oferixen una resposta terapèutica a les persones amb discapacitat intel·lectual que repercutix molt positivament en les seues habilitats socials, fet que afavorix la seua plena integració”.

La directora general ha reiterat que “l’IVASS aposta per recursos que potencien les capacitats i la interacció d’estes persones en el seu entorn comunitari”, i ha manifestat “el compromís de la Generalitat de continuar treballant per una societat més justa i igualitària en què els col·lectius vulnerables tinguen les mateixes oportunitats que la resta de la població”.

Fecha: 28/03/2025